לפי חוקי הכנסת, הח"כים אמורים לעבוד לפחות שמונה חודשים בשנה - אך בפועל, על פי החלטת ועדת הכנסת שאושרה בדצמבר, הם יעבדו בקושי שבעה • ואיך הסבירו את הצורך בכל כך הרבה ימי חופשה בכנסות קודמות?
איך בכנסת מצפים שנציית לחוקים שהם מחוקקים, אם הם מצפצפים עליהם בעצמם?  כולנו כבר חזרנו לעבוד אחרי חג הפסח, אך לא הח"כים. על העובדה שנבחרי הציבור נהנים מפגרה ארוכה במיוחד, פגרה בה הכנסת לא מפקחת על מעשי הממשלה – כתבנו לא מעט. אך מסתבר שהכנסת הנוכחית גם עוברת במפורש על חוק הכנסת והאריכה לעצמה את הפגרות מעבר למותר. פגרת הכנסת – חופשה או עבודה? האזינו לפודקאסט עם דפנה ליאל ותומר אביטל ואיך זה קרה? הח"כים יצאו מזמן, עוד ב-10 באפריל, לפגרה. היא תימשך הרבה אחרי שהסתיים החג  – עד ה-8 במאי. ואם זה לא מספיק, במידה ולא יוקדמו בחירות, אז ב-28 ביולי נבחרי הציבור ייהנו מפגרה נוספת, הפעם עד ל-23 באוקטובר. יחד זה יוצא 147 ימי פגרה. כמעט חמישה חודשים. זה משאיר להם שבעה חודשי עבודה.  ומה בדיוק אומר החוק? סעיף 9 בחוק הכנסת מגביל מפורשות את זמן הפגרה. לפי החוק, הכנסת תשב "שמונה חודשים לפחות בשנה". ולמרות זאת, יו"ר הכנסת מיקי לוי וסגניו הציעו את המועדים המוזכרים מעלה ובדצמבר אישרה ועדת הכנסת בראשות ניר אורבך את ההצעה. איש מהח"כים לא תהה אם זה ארוך מדי, והיועצים המשפטיים לא התריעו כי התאריכים לא תואמים את החוק. משך הפגרות הלא חוקי – אושר בוועדה פה אחד. כשמדובר ביציאה לפגרה, כך נראה, אין הבדל בין חברי האופוזיציה לחברי הקואליציה. הח"כים גם לא ספרו כחלק מהפגרה את סוף השבוע שלפניה, כאילו שמישהו עובד בכנסת בשישי-שבת. אולי הם לקחו זמן אקסטרה כי מדובר בשנה מעוברת?  חשוב לציין שיחסית לשנים האחרונות מדובר בשיפור. ב-2019 למשל, בחסות סבבי הבחירות הבלתי נגמרים. הח"כים יצאו לפגרה של כמעט שנה. חקרנו מה הסיבות למשך הזמן הארוך כל כך שבו המשכן מושבת. עלה כי חלק מחברי הכנסת בעבר האמינו שמגיעה להם חופשה ארוכה יותר משאר האזרחים. אחרים, כך גילתה צלילה לפרוטוקולים ישנים של הכנסת, תירצו את הצורך בכל כך הרבה ימי פגרה בצורך לבלות עם הילדים את חופשותיהם (בניגוד לשאר אזרחי בישראל?). כך או אחרת, לא ממש ברור כיצד ממשיכים חברי הכנסת להרשות לעצמם לא רק לעבוד ימים מועטים יותר כמעט מכל אזרח עובד בישראל, אלא אף להפר את החוק באופן ברור תוך כדי כך.  פנינו לכנסת, ליו"ר הכנסת מיקי לוי וליו"ר הוועדה ניר אורבך – שלא מסרו תגובה. תגידו אתם, מה עושים אם הכנסת עצמה עוברת על החוק?  